b'\n_START_ARTICLE_\nAda E. Yonath\n_START_SECTION_\n\xc5\xbdivljenjepis\n_START_PARAGRAPH_\nRodila se je v Jeruzalemu kot edinka v dru\xc5\xbeini rabina poljskega porekla, ki je z \xc5\xbeeno zaradi svojega sionisti\xc4\x8dnega prepri\xc4\x8danja emigriral v takratni britanski mandat v Palestini, kjer je nato vodil trgovinico. Dru\xc5\xbeina je bila siroma\xc5\xa1na in o\xc4\x8de ji je umrl, ko je imela 11 let, zato je morala \xc5\xbee kot otrok pomagati gospodinjiti. Kljub temu je zaradi nadarjenosti dobila \xc5\xa1tipendijo za dobro srednjo \xc5\xa1olo in po slu\xc5\xbeenju voja\xc5\xa1kega roka vpisala \xc5\xa1tudij kemije na Hebrejski univerzi v Jeruzalemu. Tam je diplomirala iz biofizike in nato doktorirala iz rentgenske kristalografije na Weizmannovem in\xc5\xa1titutu._NEWLINE_Po tistem se je usposabljala v Zdru\xc5\xbeenih dr\xc5\xbeavah Amerike, kjer se je usmerila v preu\xc4\x8devanje zgradbe zelo velikih molekul. Po vrnitvi je leta 1970 na Weizmannovem in\xc5\xa1titutu ustanovila prvi laboratorij za kristalografijo v Izraelu. Konec 1979 je od\xc5\xa1la na raziskovalni obisk k H.-G. Wittmannu na In\xc5\xa1titut Maxa Plancka za molekularno genetiko v Berlin, kjer je dobila idejo za svoj osrednji raziskovalni subjekt. Kljub za takratne razmere skoraj nemogo\xc4\x8demu izzivu se je lotila zgradbe ribosoma in nato ve\xc4\x8d desetletij postopoma izbolj\xc5\xa1evala tehniko kristalizacije in rentgenskega slikanja te kompleksne molekule iz dveh podenot. Vzporedno je med letoma 1979 in 1984 vodila raziskovalno skupino na In\xc5\xa1titutu Maxa Plancka._NEWLINE_V 1990. letih se je izzivu pridru\xc5\xbeilo ve\xc4\x8d tujih laboratorijev, zato se je razvila prava tekma za odkritje, ki je dosegla vrhunec v drugi polovici leta 2000, ko je skupina Ramakri\xc5\xa1nana z Univerze v Cambridgeu objavila strukturo velike podenote, skupini Ade Yonath in Steitza z Univerze Yale pa neodvisno druga od druge strukturo majhne podenote. Za odkritje, ki je izjemnega pomena za razumevanje delovanja ribosoma in prevajanja genetskih informacij nasploh, je poleg Nobelove nagrade prejela \xc5\xa1tevilne druge, med njimi nagrado Louise Gross Horwitz (2005) in Wolfovo nagrado za kemijo (2007)._NEWLINE_Z nekdanjim mo\xc5\xbeem ima eno h\xc4\x8di. Kot javna intelektualka se ob\xc4\x8dasno izpostavlja kot nasprotnica mno\xc5\xbei\xc4\x8dnega zapiranja Palestincev v izraelskih zaporih in zagovornica ve\xc4\x8dje udele\xc5\xbebe \xc5\xbeensk v znanosti.'